‘Hoof moet waai’, sê ouersŉ Groep van 40 ouers het Dinsdagoggend na die skool opgetrek om die petisie aan die SAOU en beheerliggaam te oorhandig (Foto: Verskaf) Ouers en ander betrokke partye het Dinsdag ŉ petisie aan die Suid-Afrikaanse Onderwysersunie (SAOU) oorhandig om hul misnoeë oor die heraanstelling van dr. Anton Prinsloo as skoolhoof van die Hoërskool Eldoraigne in Centurion te kenne te gee. Altesaam 1 072 respondente het die petisie onderteken. Ouers eis dat die Gautengse departement van onderwys die besluit om Prinsloo as hoof te hervestig, herroep. “As ouers van die Hoërskool Eldoraigne wil ons die skool as voorkeurskool hou vir huidige en toekomstige leerders, personeel en ouers en ŉ veilige en emosioneel opbouende omgewing behou, waar ons leerders en personeel kan funksioneer en presteer. Die terugkeer van Prinsloo bring hierdie missie in gedrang,” lui die petisie. “Prinsloo se optrede, wat aanleiding gegee het tot klagtes en onafhanklike ondersoeke, is nie ondersteunend tot die missie nie. Die aanbeveling en gevolgtrekking van die onafhanklike ondersoek, soos gelas deur die departement, bevestig dit. Prinsloo is nie geskik om hoof van die Hoërskool Eldoraigne te wees nie en sy verwydering is noodsaaklik vir die welstand van die skoolgemeenskap.” Die ouers het Dinsdagoggend vreedsaam by die skool bymekaar gekom (Foto: Verskaf) Van die 1 072 respondente wat die petisie geteken het, was altesaam 549 huidige ouers van die skool, 267 oudleerders, 76 toekomstige ouers, 34 onderwysers en 146 ander betrokke partye. ŉ Groep van 40 ouers het Dinsdagoggend na die skool opgetrek om die petisie aan die SAOU en beheerliggaam te oorhandig. Die ouer wat die petisie begin het, het op voorwaarde van anonimiteit aan Maroela Media gesê dat die ouers rustig en vreedsaam bymekaargekom het. Volgens die ouer het die SAOU die oggend ook met die personeel en ouers gepraat. Maroela Media het vroeër berig ouers van die hoërskool was verslae nadat Prinsloo, teen wie verskeie klagtes van boeliegedrag en viktimisering aanhangig gemaak is, verlede week heraangestel is as hoof van dié skool. Volgens Steve Mabona, woordvoerder van die Gautengse departement van onderwys, dra die klagtes teen Prinsloo nie gewig nie, daarom dat hy by die skool teruggeplaas is. Prinsloo is in Mei vanjaar by die distrikskantoor in Gauteng geplaas, terwyl die klagtes ondersoek word.